DA Den Europæiske Unions Tidende CE 84/10

(2004/C 84 E/0010)

SKRIFTLIG FORESPØRGSEL E-1728/03

af Adriana Poli Bortone (UEN) til Kommissionen

(23. maj 2003)

Om: Bekæmpelse af misbrug af mennesker og seksuelt misbrug af mindreårige

I de seneste dage har det italienske Carabinieri-korps og de italienske domstole fuldført en betydelig operation: der er opdaget en foruroligende handel med prostituerede og børn bestemt til pædofili og til organtransplantationer, som realiseres af en ukrainsk sammenslutning, og en fremtrædende repræsentant for Lecces kurie har påtalt eksistensen af sex-turisme.

Hvilke oplysninger kan Kommissionen give i forlængelse af de initiativer, som er fastsat i forbindelse med fælles aktion 97/154/RIA mod menneskehandel og seksuel udnyttelse af børn?

Hvilke oplysninger kan Kommissionen give om resultaterne af programmerne Daphne 2000-2003 og STOP (1996-2000)?

Finder Kommissionen ikke, den omstændighed, at der kun er afdækket målsætning 5 i Agis-programmet 2003 om udarbejdelse af tværfaglige strategier inden for ovennævnte områder med en ubetydelig dækning på 0,800 mio. EUR, udgør en »slækkelse« i forhold til de fænomener, som f.eks. pædofili, menneskehandel med henblik på seksuel udnyttelse og organtransplantation, der er tale om her? Disse fænomener er tværtimod, også som følge af den fuldstændige mangel på regler på internettet, rent faktisk i stigning.

Agter Kommissionen at genoptage en mere aktiv og hårdere indsats mod misbrug af mennesker og seksuel udnyttelse af mindreårige og at fremme en punktuel undersøgelse i alle lande, som under forskellige former har forbindelser med EU, også med henblik på at straffe dem med eventuelle sanktioner eller ligefrem afbryde udvidelsesprocedurerne?

Svar afgivet på Kommissionens vegne af Antonio Vitorino

(23. juni 2003)

I februar 1997 vedtog Rådet på grundlag af Maastricht-traktaten en fælles aktion til bekæmpelse af menneskehandel og seksuel udnyttelse af børn (97/154/RIA). Medlemsstaterne påtog sig gennem den fælles aktion at gennemgå deres eksisterende love med henblik på at sikre, at menneskehandel og seksuel udnyttelse af børn udgør lovovertrædelser.

Der er sket fremskridt i medlemsstaternes politikker og lovgivning, men det tidligere retsgrundlag gjorde det vanskeligt at udvikle et effektivt retligt og politimæssigt samarbejde på dette område. Derfor identificerede Kommissionen i sin meddelelse af 21. december 2000 til Rådet og Parlamentet om bekæmpelse af menneskehandel og seksuel udnyttelse af børn og børnepornografi et behov for yderligere lovgivningsmæssige tiltag. På grundlag af forslag fra Kommissionen (1) vedtog Rådet den 19. juli 2002 en rammeafgørelse om bekæmpelse af menneskehandel og nåede den 15. oktober 2002 til politisk enighed om rammeafgørelsen om bekæmpelse af seksuel udnyttelse af børn og børnepornografi. Denne lov skal vedtages, når de parlamentariske forbehold hos nogle af medlemsstaterne er overvundet.

Medlemsstaterne skal have truffet de nødvendige foranstaltninger til at opfylde bestemmelserne i rammeafgørelsen om bekæmpelse af menneskehandel inden den 1. august 2004. Rådet vil senest den 1. august 2005 vurdere, i hvilket omfang medlemsstaterne har truffet de pågældende foranstaltninger. Kommissionen skal forud for dette forelægge en skriftlig rapport for Rådet baseret på oplysninger fra medlemsstaterne. Der forudses en lignende procedure med hensyn til gennemførelsen af rammeafgørelsen om bekæmpelse af seksuel udnyttelse af børn og børnepornografi.

Begge rammeafgørelser vil være en del af EU's acquis og skal også gennemføres af kandidatlandene. Derudover indeholder Bruxelles-erklæringen Kommissionens dagsorden for bekæmpelse af menneskehandel for den nærmeste fremtid. Kommissionens (2) oprettelse af en ekspertgruppe om menneskehandel og afholdelsen af regelmæssige workshops om menneskehandel og seksuel udnyttelse inden for rammerne af et europæisk forum for forebyggelse af økonomisk kriminalitet understreger Kommissionens vilje til fortsat at bekæmpe disse former for kriminalitet.

Daphne-programmet

Formålene med Daphne-programmet (2000-2003) er at bekæmpe alle former for vold imod børn, unge og kvinder. Uanset om menneskehandel foregår med henblik på seksuel udnyttelse eller anden udnyttelse ved tvunget arbejde, indgår denne i programmet, og der er allerede gennemført adskillige projekter vedrørende menneskehandel. Projekterne er gennemført i mange europæiske lande, og flere af disse projekter har også omfattet de central- og østeuropæiske lande, hvorfra mange af ofrene kommer. Kommissionens rapport om Daphne-programmet (3) indeholder en dybdegående midtvejsevaluering af programmet. Kommissionen vil i slutningen af 2003 have gennemført en omfattende analyse af virkningerne af hele programmet.

Stop- og Agis-programmet

Den 29. november 1996 vedtog Rådet et tilskyndelses- og udvekslingsprogram til bekæmpelse af menneskehandel og seksuel udnyttelse af børn (Stop) for at støtte foranstaltninger som f.eks. uddannelse, udvekslingsprogrammer, afholdelse af multidisciplinære møder og seminarer, undersøgelser og forskning samt formidling af oplysninger. Anden fase af programmet blev iværksat for perioden 2001-2002 med særlig fokus på ansøgerlandenes deltagelse.

Tabeller med mere detaljerede oplysninger om Stop- og Stop II-programmerne sendes direkte til det ærede medlem og Parlamentets Generalsekretariat.

Den 22. juli 2002 vedtog Rådet rammeprogrammet Agis om retligt og politimæssigt samarbejde til bekæmpelse af kriminalitet. Det forudses også, at Agis bl.a. vil modtage økonomisk støtte til projekter, der har til formål at bekæmpe menneskehandel og seksuel udnyttelse af børn. Sådanne projekter kan dog indgå i andre sammenhænge i de årlige programmer (uddannelse af politi og retsembedsmænd, forebyggende foranstaltninger over for tredjelande, undersøgelser og ordninger med henblik på udveksling af oplysninger og indsamling af statistikker på det pågældende område). Den økonomiske støtte til sådanne projekter er derfor ikke helt begrænset til 0,800 mio. EUR. Det nøjagtige beløb fastsættes under hensyntagen til de pågældende ansøgninger.

(1) EFT C 62 E af 27.2.2001.

(2) EUT L 79 af 26.3.2003.

(3) KOM(2002)169.